Kondensmelkbeskuit | Landbou
Dié beskuit is ook bekend as smaak-soosmosbeskuit (as daar anyssaad in is) of verebeskuit. Net soos mosbolletjies, is dit vars uit die oond, met botter gesmeer, 'n groot lekkerte.
125 g botter of margarien, in blokkies gesny
Meng die kondensmelk, kookwater, botter of margarien en suiker saam tot die botter gesmelt en die suiker opgelos is. Klits die eiers en meng dit met die koue water. Voeg dit by die kondensmelkmengsel en sprinkel die gis oor. Roer liggies deur. Sprinkel 250 g van die meel oor en meng deeglik.
Bedek die bak losweg en laat staan op 'n warm plek vir ongeveer 'n uur tot die mengsel vol borreltjies bo-op is. Voeg die res van die meel, sout en anyssaad (indien gebruik) by en maak aan tot 'n deeg. Knie die deeg op 'n meelbestrooide oppervlak vir ongeveer 10 minute tot glad en elasties en dit nie meer aan jou hande vaskleef nie.
Sit die bol deeg in 'n geoliede mengbak, bedek losweg en laat rys op 'n warm plek tot dit verdubbel het in volume. Voorverhit intussen die oond tot 180 °C en smeer drie tot vier middelslagbroodpanne met botter of olie. Knie die deeg af.
Knyp gholfbal-grootte bolletjies deeg af en pak dit styf teen mekaar in die panne. Bedek die panne weer losweg en laat rys die deeg vir sowat 15–20 minute.
Sit in die oond, draai dadelik die temperatuur af tot 160 °C en bak die beskuit tot goudbruin en deurgaar. Keer uit, laat effens afkoel en breek dan in stukkies. Pak op bakplate en droog uit teen 70 °C tot 100 °C of in die lou-oond. Laat staan tot dit kamertemperatuur bereik het en bêre in lugdigte houers. Lewer ses dosyn beskuit.
As jy sukkel om beskuit te sny en dit baie krummel of breek, draai die warm beskuit (sodra dit uit die oond kom) in 'n vadoek of lap toe. Dit keer dat die kors te droog word as die beskuit afkoel en vergemaklik die snywerk aansienlik. 'n Elektriese mes werk ook baie beter as om beskuit met die hand te sny.